Կամո Հայրապետյան

**Կամո Դիկրանի Հայրապետյան** (մարտի 28, 1966 թվականին, Գանձակ, Ադրբեջանական ԽՍՀ, ԽՍՀՄ),  գործարար, բարեգործ, հասարակական գործիչ, Կրասնոդարի երկրամասի Ռուսաստանի հայերի միության նախագահ։

## Կենսագրություն
Կամո Դիկրանի Հայրապետյանը ծնվել է 1966 թվականի մարտի 28-ին Ադրբեջանական ԽՍՀ Գանձակ քաղաքում։ Ավարտել է Կիրովաբադի համար 10 դպրոցը։ 1991 թ․ ավարտել է Ստավրոպոլի պոլիտեխնիկական համալսարանը «մսի և մսամթերքի տեխնոլոգիա» մասնագիտությամբ։

### Աշխատանքային գործունեություն
Կամո Հայրապետյանը «Մետրոպոլիս» ՍՊԸ հրուշակեղենի գործարանի հիմնադիրն է և ղեկավերներից մեկը։ 2004 թվականի նոյեմբերի 30-ից Կամո Հայրապետյանը հանդիսանում է Միասնական Ռուսաստան կուսակցության անդամ։ 2010-2015 թվականներին՝ Արմավիրի քաղաքային դումայի 5-րդ գումարման պատգամավոր։ 2015-2020 թվականներին՝ Արմավիրի քաղաքային դումայի 6-րդ գումարման պատգամավոր։ 2020 թվականին ընտրվել է Արմավիրի քաղաքային դումայի 7-րդ գումարման պատգամավոր, Արմավիրի քաղաքային դումայի իրավական, տեղական ինքնակառավարման և քաղաքացիների իրավունքների ու ազատությունների պաշտպանության 7–րդ գումարման հանձնաժողովի անդամ։

2020 թվականից Կամո Հայրապետյանը զբաղեցրել է «Մետրոպոլիս» ՍՊԸ-ի գործադիր տնօրենի պաշտոնը և իր ջանքերը կենտրոնացրել «Մետրոպոլիս» ՍՊԸ հրուշակեղենի գործարանի հետագա զարգացման վրա։ «Մետրոպոլիս» ՍՊԸ-ն հանդիսանում է «Կուբանի բարձրորակ ապրանքներ» տարածաշրջանային ծրագրի մասնակից և դափնեկիր, ինչպես նաև «Տարվա լավագույն արտադրանք» միջազգային պարենային մրցույթի ոսկե և արծաթե մեդալների դափնեկիր։

2020 թվականին դեկտեմբերին  Կամո Հայրապետյանն ընտրվել է Կրասնոդարի երկրամասի «Ռուսաստանի հայերի միություն» համառուսաստանյան հասարակական կազմակերպության տարածաշրջանային մասնաճյուղի նախագահի պաշտոնում՝ թողնելով «Մետրոպոլիս» ՍՊԸ-ի գործադիր տնօրենի պաշտոնը։

2011-2021 թվականներին եղել է «Միասնական Ռուսաստան» կուսակցության Արմավիրի տեղական բաժանմունքի քաղխորհրդի անդամ։

### Հասարակական գործունեություն
Կամո Հայրապետյանի հասարակական աշխատանքն ուղղված է բազմազգ Կուբանում բնակվող ժողովուրդների բարեկամության ամրապնդմանը, ազգամիջյան հակամարտությունների կանխարգելմանը, երիտասարդ սերնդի հոգևոր և բարոյական դաստիարակությանը, հայ համայնքի ներկայացուցիչների ազգային և մշակութային ինքնության պահպանմանը։

Կամո Հայրապետյանը պարբերաբար մասնակցում է բարեգործական միջոցառումների՝ օգնություն է ցուցաբերում  Կրասնոդարի երկրամասի և Արմավիր քաղաքի մանկատներին, գիշերօթիկներին, դպրոցներին ու մանկապարտեզներին, ինչպես նաև մանկական ստեղծագործական խմբերին։

2020 թվականին Կամո Հայրապետյանի նախաձեռնությամբ և հովանավորությամբ Արմավիրում ավարտվեց Հայ առաքելական եկեղեցու վերականգնումը։ Արմավիրի քաղաքային հիվանդանոցին նվիրաբերել է թոքերի արհեստական ​​օդափոխության սարքեր։

2021 թվականին Կամո Հայրապետյանի հովանավորությամբ բացվել է Հայ Առաքելական Եկեղեցու Հարավային Ռուսաստանի թեմի Մայր Տաճարի շինարարության աջակցության բարեգործական հիմնադրամ։

2021 թվականին Կրասնոդարի թիվ 11 մանկական արվեստի դպրոցի ճեմասրահում տեղադրվել է կոմպոզիտոր Առնո Բաբաջանյանի կիսանդրին, ում անունով կոչված է դպրոցը։

## Կոչումներ և պարգևներ
* «Ռուսաստանի Դաշնության անտառային արդյունաբերության պատվավոր աշխատող» կոչում
* Հայաստանի Սփյուռքի նախարարության ոսկե մեդալ
* «Կուբանի զարգացման գործում ակնառու ավանդի համար» III աստիճանի մեդալ
* «Արմավիրի բարեգործ» պատվավոր կոչում
* «Ռուսաստանի Հայերի Միության» բարձրագույն պարգև՝ «Ոսկե խաչ» շքանշան
* Ռուսաստանի հայերի միության «Վաստակի համար» 1-ին աստիճանի  շքանշան
* Հայ առաքելական եկեղեցու Ռուսաստանի Հարավի թեմի «Սուրբ Վարդան» մեդալ
* «Ռուսաստանի Աշխատանքային արիության» տարբերակման նշան

## Ծանոթագրություններ

Կատեգորիա:Հայ բարերարներ
Կատեգորիա:Հայ գործարարներ
Կատեգորիա:Հայ հասարակական գործիչներ